《笈甫藏有袁候台瓦研属作长歌纪之》
清代·鲍瑞骏

铜雀台瓦良研田，此瓦乃在铜雀先。色青而紫厚以寸，池窊半月潴松烟。

磨墨如暗欲雨润，瑟瑟缀若明珠悬。诸花香处呼璧友，沈檀之匣铭词镌。

竹垞目以宴友瓦，得毋考据讹相沿。文曰建安三年造，斯时河北方炎炎。

袁曹两雄不相下，土木何得兴戈鋋。吾闻南皮有台二，或者袁候之遗埏。

当其虎视冀州日，官渡未战犹瓦全。穹窿百尺用侦敌，吸尽兵气归陶甄。

相传夜深发光怪，异香腾作龙蜿蜒。野火烧残败苔渍，争墩一例言詹詹。

否则陈因太仓粟，鸠工适值浮瓜年。区区胡椒且八百，况乃瓴甋崇观瞻。

五官中郎敬爱客，想见射雉同游畋。哀来乐往感丝竹，金碧鳞鳞辉画檐。

不知何时琢为砚，残膏一滴江湖沾。宜城驿入昌黎记，景山赠赖欧公传。

世间古物等飘瓦，获之奚翅真珠船。呜呼！人生安得如汝坚，背有汉隶神宛然。

缁布纹深尾则断，亦犹割据留山川。袁家父子固豚犬，曹家兄弟终猜嫌。

流连香履有深意，木妖早兆漳河堧。知君好古自一癖，岂以人废相针砭。

魏三祖集君所弆，曩者汉上遭师熸。呜呼！一得一失皆前缘，非此那伴君家毡。

会看涤笔记神砚，压到寿贵公侯砖。

作者简介：鲍瑞骏，清时期诗人，书法家。字桐舟，号渔梁山樵．安徽歙县人。道光癸卯年（1843年）举人。力学能文，同治时以军功官山东馆陶知县，擢候补知府，历郑魏齐楚之郊，诗篇宏富，为时所称。著《桐华舸诗集》，又著《褒忠诗》、《咏史诗》，表彰明季及清季咸、同朝时忠烈，书法欧阳，极廉劲，画也很好。